מספר פנימי: 545878
הכנסת התשע-עשרה

יוזמים:      חברי הכנסת	איילת שקד
					דוד צור
					יריב לוין
					רוברט אילטוב
					ישראל חסון
					אורית סטרוק
					שולי מועלם-רפאלי
					מרדכי יוגב

				פ/2113/19			

הצעת חוק-יסוד: נשיא המדינה (תיקון – איסור שחרור רוצחים)

תיקון סעיף 11	1.	בחוק-יסוד: נשיא המדינה, בסעיף 11, אחרי סעיף קטן (ב) יבוא: 	
		"(ב1)   על אף האמור בסעיף קטן (ב), בהכרעת דינו של מי שנדון למאסר עולם בשל עבירה לפי סעיף 300 לחוק העונשין, התשל"ז–1977, רשאי בית המשפט לקבוע כי מטעמים מיוחדים שיירשמו, נשיא המדינה לא יחון ולא יקל בעונשו על ידי הפחתת עונשו או המרתו."	

דברי הסבר
בשנים האחרונות שחררה מדינת ישראל מספר רב של מחבלים כחלק מעסקאות שחרור שבויים או כמחוות מדיניות. מציאות זו הובילה למצב אבסורדי בו מחבלים שביצעו מעשי רצח כחלק ממאבקם במדינת ישראל, משתחררים זמן ארוך לפני סיום ריצוי עונשם. עובדה זו מהווה כשל מוסרי שיש בו משום זילות בחומרת מעשיהם של המחבלים ובסמכותה של מערכת המשפט בישראל. כמו כן, נכון להיום נקצב עונשם של רוצחים גם אם ביצעו מקרי רצח חריגים בחומרתם, כגון רצח ילדים.
הצעת חוק זו באה לתקן מצב דברים זה ולמנוע מצב בו עקב לחצים כאלה ואחרים, יוחלט על מתן חנינה למחבלים שביצעו מעשי רצח במסגרת עסקאות חילופי שבויים או מחוות מדיניות. אשר על כן מוצע כי במידה שמתקיימים טעמים מיוחדים, רשאי בית המשפט לקבוע ביחס למי שהורשע ברצח ממניעים לאומניים עונש מלא של מאסר עולם ללא אפשרות להקלה בעונשו או קבלת חנינה מאת נשיא המדינה. בנוסף, באה הצעת החוק לאפשר לבית המשפט לקבוע כי במקרי רצח חמורים במיוחד, כגון רצח ילדים, לא תהיה אפשרות לקציבת עונשו ולחנינתו של הרוצח.

---------------------------------
הוגשה ליו"ר הכנסת והסגנים
והונחה על שולחן הכנסת ביום
כ"ז בשבט התשע"ד – 28.1.14